**Informatīvais ziņojums**

**Par drošu un aizsargātu dokumentu apriti publiskajā pārvaldē**

Informatīvais ziņojums izstrādāts saskaņā ar Ministru kabineta 2012.gada 24.jūlija sēdes protokola Nr.41, 40.§, 4 punktu, kas nosaka Vides aizsardzības un reģionālās attīstības ministrijai (turpmāk – VARAM) sagatavot un līdz 2014.gada 2.janvārim iesniegt Ministru kabinetā pārskatu par Publiskās pārvaldes dokumentu pārvaldības sistēmu integrācijas vides izmantošanas rezultātiem. Informatīvā ziņojuma mērķis ir informēt par pieejamo risinājumu, kas nodrošina aizsargātu, garantētu un automatizējamu dokumentu apriti, izvērtēt ieguvumus un sniegt priekšlikumus par turpmāko rīcību dokumentu integrācijas vides (turpmāk – DIV) ieviešanā publiskās pārvaldes darbā.

1. **Dokumentu integrācijas vide**

DIV ir dokumentu vadības sistēmu savietotājs, kas nodrošina drošu, aizsargātu dokumentu pārsūtīšanu un garantētu piegādi adresātam.

DIV nodrošina iestādēs jau esošo dokumentu vadības sistēmu pieslēgšanu centralizētai dokumentu aprites videi.

**Rezultātā tiek nodrošināta droša elektroniskā vide dokumentu apmaiņai starp iestādēm.**

1. **Esošā situācija un problēmas dokumentu apritē**

Pētījuma rezultāti liecina, ka 2011.gadā valsts pārvaldes iestādes ir saņēmušas un nosūtījušas 19 484 916 dokumentus.[[1]](#footnote-1) No atlasītajiem datiem par dokumentu nosūtīšanas un saņemšanas kanāliem – **elektroniski**[[2]](#footnote-2) **sastāda 20% no kopējās dokumentu aprites valsts pārvaldē**.

Visbiežāk minēto valsts iestāžu saņemto dokumentu tipi papīra formā:

* privātpersonu iesniegumi, vēstules, sūdzības;
* administratīvā procesa dokumentācija;
* **sarakste ar citām valsts iestādēm;**
* informācijas pieprasījumi;
* līgumi.

Dati rāda, ka šobrīd 1/5 daļa dokumentu aprites notiek papīra formā. No pētījuma nevar specifiski identificēt papīra dokumentu īpatsvaru starp valsts iestāžu dokumentu apriti, taču saskaņā ar pētījuma datiem kā **trešais biežākais papīra dokumentu aprites veids ir dokumentu aprite starp iestādēm.**

Lai arī Valsts pārvaldes iekārtas likuma 54.pants, kā arī izdotie Ministru kabineta noteikumi 2010. gada 13. aprīlī Nr.35 „Nosaukums” paredz, ka iestādēm jāsadarbojas elektroniski un arī dokumentu aprite jāveic elektroniski[[[3]](#footnote-3)3,](#_top) bieži vien dokumentu apriti elektroniskā formā netiek veikta.

Pētījuma ietvaros iestādes norādījušas, ka bieži vien dokumentu pārsūtīšana nav iespējama, jo dokuments ir specifisks, ar ierobežotu pieejamību, satur personas datus utml. Elektronisko dokumentu pārsūtīšanas ne vienmēr notiek izmantojot tehniski drošu kanālu, tādejādi rodas risks svarīgas informācijas noplūdei. Biežāk izmantotais veids elektronisko dokumentu nosūtīšanai ir elektroniskais pasts.

**Esošā prakse elektroniski dokumentu apritē starp iestādēm**

Šobrīd kā viens no biežāk izmantotajiem risinājumiem dokumentu pārsūtīšanai ir ar elektroniskā pasta (turpmāk – e-pasts) starpniecību. Tomēr, **e-pasts netiek uzskatīts par drošu veidu aizsargājamas informācijas nosūtīšanai, uz ko ir norādījusi arī Datu valsts inspekcija.**

Trūkumi izmantojot e - pastu, kā dokumentu apmaiņas tehnoloģiju:

* drošu ziņojumu piegādi no sūtītāja līdz saņēmējam – ziņojumu var „pazaudēt ceļā” vai, piemēram, atzīmēt kā mēstuli;
* dokumenta izsekošanas iespējamību transportēšanās procesā;
* dokumentu piegādi iestādes lietvedības sistēmā;
* iespēju automatizēt ienākošo dokumentu apstrādi;
* drošu informācijas aprites vidi, kas aizsargāta pret nesankcionētu piekļuvi.

Līdz ar to, e-pasts var būt ne tikai nedrošs kanāls dokumentu apritei, bet tas nav arī vēlams veids, kā sūtīt un pārsūtīt dokumentus, ja tie satur personas datus vai ierobežotu informāciju.

1. **Dokumentu integrācijas vide - drošai un garantētai dokumentu apritei valsts pārvaldē**

DIV ir dokumentu vadības sistēmu savietotājs, kas nodrošina drošu, aizsargātu dokumentu pārsūtīšanu un garantētu piegādi. DIV ir paredzēta sākotnēji valsts un pašvaldību iestādēm, bet nākotnē tiks izvērtēta iespēja DIV pieslēgties arī privātpersonām (juridiskām personām).

DIV dalībniekiem ir šādi galvenie ieguvumi :

* **Garantēta dokumentu piegāde** – DIV vide nodrošina garantētu dokumentu piegādi norādītajam adresātam un iespēju kontrolēt dokumenta aprites statusus;
* **Pārsūtāmās informācijas aizsardzība** – DIV nodrošina drošu dokumentu piegādi - dokumenti tiek aizsargāti pret izpaušanu un labošanu pārraides laikā. Datu plūsmas aizsardzība tiek nodrošināta izmantojot drošu sertifikātu;
* **Sūtītāja/saņēmēja viennozīmīga identifikācija –** visi DIV lietotāji ir reģistrēti, kas garantē, ka dokumenta sūtītājs un saņēmējs ir viennozīmīgi identificējams;
* **Parakstītu un neparakstītu dokumentu nosūtīšana** – DIV nodrošina dažādu dokumentu veidu pārsūtīšanas iespējas. Dokumentu juridiskais spēks izriet no spēkā esošajiem normatīvajiem aktiem;
* **Dokumentu aprites automatizācijas iespējas** – DIV pārsūtāmajiem dokumentiem tiek pievienoti metadati, kurus iespējams automatizēti apstrādāt iestādes dokumentu vadības sistēmās.

1. **DIV darbības tiesiskais pamats**

DIV tiesisko darbību nosaka:

* Ministru kabineta 2005. gada 28. jūnija noteikumu Nr. 473 „Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām” (turpmāk — noteikumi) 14.5.apakšpunkts.
* Ministru kabineta 2012.gada 24.jūlija instrukcija Nr.9 „Kārtība, kādā notiek elektronisko dokumentu aprite Publiskās pārvaldes dokumentu pārvaldības sistēmu integrācijas vidē”.

1. **Kā pieslēgt iestādes dokumentu vadības sistēmu DIV?**

Uz doto brīdi **par DIV dalībnieku var kļūt jebkura valsts iestāde vai pašvaldība.** Pieslēdzoties DIV ir nepieciešama saskarne ar dokumentu vadības sistēmu (turpmāk – DVS). DIV ir jau izstrādātas **gatavas saskarnes biežāk izmantojamām valsts pārvaldes dokumentu vadības sistēmām** – Automatizēta lietvedības sistēma (ALS), Vienotas ārlietu dienesta dokumentu vadības sistēma (VAD- DVS), FIBU, DocsVision, Elektroniskā dokumentu pārvaldības sistēma (EDPS), Impulss, Namejs.

Visa nepieciešamā informācija, lai kļūtu par DIV dalībnieku, publicēta internetā - <https://ivis.eps.gov.lv/IVISPortal/files/folders/divtiesibas/default.aspx>

**6.1. Saskarnes izveide ar dokumentu aprites un uzdevumu kontroles sistēmu (DAUKS)**

Nākamo saskarni ir paredzēts izveidot priekš dokumentu aprites un uzdevumu kontroles sistēmu (turpmāk - DAUKS).

Valsts reģionālās attīstības aģentūru (turpmāk – VRAA) uz doto brīdi jau ir uzsākusi organizēt izstrādes procesu **saskarnes izveidei** priekš DAUKS.

VRAA organizē iepirkumu procedūru, lai varētu izsludināt atklātu konkursu. Iepirkumu plānots izsludināt martā. Tiek plānots, ka saskarne tiks izstrādāta 4 mēnešu laikā no līguma parakstīšanas brīža.

**6.2. DIV dalībnieki**

DIV produkcijas videi ir pieslēdzies VARAM un VRAA. Tuvākajā laikā DIV produkcijas videi pieslēgsies – Tieslietu ministrija, Iekšlietu ministrija un Veselības ministrija. Iepriekš minētās ministrijas ir noslēgušas vienošanos ar VRAA par DIV izmantošanu.

1. **Turpmāka rīcība DIV visaptverošai ieviešanai valsts pārvaldē**

Līdz š.g. 30. septembrim DIV sistēmai tiks veikta analīze par tās funkcionālo darbību. Analīzi veiks VARAM sadarbībā ar VRAA. Galvenie uzdevumi ir novērot DIV produkcijas vides darbību, funkcionalitāti, tehnisko un programmisko nodrošinājumu. VARAM un VRAA izdarīs secinājumus par DIV darbību, un ja nepieciešams pilnveidos sistēmu.

Kā viens no sistēmas attīstības punktiem, tiek plānots ne tikai nodrošināt valsts vai pašvaldību kopējo DVS integrēšanu, bet arī nodrošināt sadarbību ar privātpersonu DVS gadījumos, kur privātā sektora kompānijām ir nepieciešams nodrošināt dokumentu apmaiņu elektroniski ar valsts iestādēm ar dokumentiem, kuri satur personas datus un ierobežotas pieejamības informāciju.

Šobrīd DIV ir paredzēts kā brīvprātīga izvēle valsts iestādēm. Bet jau tuvākajā laikā tiek plānots sagatavot rīcības plānu un iesniegt to līdz š.g. 30. septembrim Ministru kabinetā par visaptverošu DIV ieviešanu valsts iestādēs.

Vides aizsardzības un reģionālās attīstības ministrs E.Cilinskis

Vīza:

Vides aizsardzības un reģionālās

attīstības ministrijas valsts sekretārs A.Antonovs

2014.02.21. 9:35

K.Jansons, 66016567

[kaspars.jansons@varam.gov.lv](mailto:kaspars.jansons@varam.gov.lv)

1. VARAM pētījums „Par ministriju un to padotības iestāžu dokumentu aprites procesiem”, pārskata periods 2011. gada 1. janvāris - 31. decembris Publicēts VARAM mājas lapā - <http://www.varam.gov.lv/lat/publ/petijumi/pet_Eparv/?doc=17673> [↑](#footnote-ref-1)
2. Gan dokumenti bez e-paraksta, piemēram, DAUKS dokumenti vai e-pasts, gan dokumenti ar e-parakstu [↑](#footnote-ref-2)
3. 3 Latvijas Republikas Ministru kabineta 2011. gada 20.decembra protokols Nr.75 [↑](#footnote-ref-3)